ኤጀንሲው በስራ ላይ ያለውን የዲያስፖራ ስትራቴጂና ፖሊሲ ሊያሻሽል መሆኑን አስታወቀ
ወርቅነሽ ደምሰው አዲስ አበባ፡- የዲያስፖራ ተሳትፎ ለማሳደግ በስራ ላይ ያለውን የዲያስፖራ ስትራቴጂና ፖሊሲ ሊያሻሽል መሆኑን የኢትዮጵያ ዲያስፖራ ኤጀንሲ ገለጸ። በቀጣይ በጉዳዩ ዙሪያ ከዩኒቨርሲቲዎች ጋር በጋራ መሥራት የሚያስችል የመግባቢያ ሰነድ ስምምነት እንደሚፈረም አስታወቀ።የኢትዮጵያ ዲያስፖራ ኤጀንሲ ዋና ዳይሬክተር ወይዘሮ ሰላማዊት ከትናንት በስቲያ በዲያስፖራ ፖሊሲና እስትራቴጁ ዙሪያ ከዩኒቨርሲቲዎች ጋር በተደረገ ውይይት ላይ እንዳስታወቁት ፣ ኤጀንሲው በስራ ላይ ያለውን የዲያስፖራ ስትራቴጂና ፖሊሲ በጥናት ላይ ተሞርክዞ ለማሻሻል እየሰራ ነው።ባለፉት ሁለት ዓመታት የዲያስፖራው ተሳትፎ እለት ተእለት በከፍተኛ ደረጃ እየጨመረ መሆኑን ያመለከቱት ሃላፊዋ ፣ ይህንን እውነታ የሚሸከም ስትራቴጂና ፖሊሲ መቅረጽ አስፈላጊ ሆኖ ተገኝቷል ብለዋል። ከዚህ ቀደም በእጀንሲውና በተለያዩ ዩኒቨርሰቲዎች በዲያስፖራው ዙሪያ የተሰሩ ጥናቶችን የጋራ ለማድረግ እየተሰራ መሆኑን አመልክተው፣ ጥናቶቹ ወደፊት የሀገራችንን የዲያስፖራ ተሳትፎ ለመመራት የሚያስችል ወጥ የሆነ ስትራቴጂ ለመንደፍ እንደመነሻ ሊያገለግል እንደሚችል አስታውቀዋል። ዲያስፖራው አሁን ባለው ተጫባጭ ሁኔታ በገንዘቡ እና ባለው አቅም በሀገር ውስጥ ያለው ተሳጥፎ በከፍተኛ ደረጃ እያደገ መሆኑን ጠቁመው፤ ፖሊሲው ይህንን ማስተናገድ በሚችል መልኩ ሊሻሻል እንደሚገባ አመልክተዋል። በተለያየ መንገድ በዩኒቨርሲቲዎች የተጠኑ ጥናቶችን ሰብስቦ በጋራ ማየት በጉዳዩ ላይ ተመሳሳይ አረዳድ እንዲኖር ያደርጋል ያሉት ዶሪክተሯ ፣ በቀጣይ በጉዳዩ ላይ ከዩኒቨርሲቲዎች ጋር በጋራ መሥራት የሚያስችል የመግባቢያ ሰነድ ስምምነት ተፈርሞ በቀጥታ ወደ ሥራ የሚገባ መሆኑንም አመልክተዋል። በውይይት መድረኩ የሀዋሳና የጅግጅጋ ዩኒቨርሲቲዎች ያላቸውን ተሞክሮ ያቀረቡ ሲሆን፤ የመግባቢያ ስምምነቱ ከሀዋሳ፣ ከጅማ፤ የጅግጅጋ እና ከወሎ ዩኒቨርሲቲዎች ጋር የሚደረግ መሆኑም በወቅቱ ተገልጿል።

አዲስ ዘመን ጥር 7 ቀን 2013 ዓ.ም 

